Aliran keluar dana asing susut kepada RM212 juta
KUALA LUMPUR: Pelabur asing merupakan penjual bersih dalam pasaran ekuiti tempatan bagi
minggu dagangan yang baru berakhir namun nilai aliran keluar bersih keseluruhan
susut kepada RM212 juta untuk tempoh 27 hingga 29 April daripada RM689.95 juta
yang dicatatkan pada 20 hingga 22 April. Ketua Pakar Ekonomi Bank Islam Malaysia Bhd, Dr Mohd Afzanizam Abdul Rashid
berkata, tumpuan kepada keputusan pembukaan semula ekonomi oleh kerajaan
mendorong aliran keluar dana asing berkurangan dalam keadaan data ekonomi yang
suram. “Perdana Menteri Tan Sri Muhyiddin Yassin semasa menyampaikan perutusan
khas Hari Pekerja mengatakan pembukaan semula sektor ekonomi akan dilaksanakan
bermula dari sekarang. “Oleh itu, kerugian output secara beransur-ansur akan lupus apabila
aktiviti ekonomi kembali normal,” katanya kepada Bernama. Bagi tempoh 27 hingga 29 April, kadar purata penyertaan pelabur asing dan
institusi tempatan masing-masing sebanyak 18.05 peratus dan 44.21 peratus,
manakala purata penyertaan pelabur runcit tempatan pada 37.75 peratus. Institusi tempatan mencatatkan pembelian bersih bernilai RM36.22 juta pada
tempoh yang sama, berbanding pembelian bersih bernilai RM279.17 juta pada
minggu sebelum itu. Mengenai aliran dana pelabur runcit tempatan, beliau berkata wujud
pembelian bersih bernilai RM175.78 juta dalam tempoh tiga hari pertama minggu
ini berbanding dengan pembelian bersih bernilai RM410.59 juta pada 20 hingga 22
April. Pada Khamis, FTSE Bursa Malaysia KLCI (FBM KLCI) ditutup pada 1,407.8 mata,
melonjak 37.9 mata daripada 1,369.9 mata yang dicatatkan pada akhir dagangan
Jumaat, 24 April. Pasaran ditutup pada Jumaat minggu ini susulan cuti umum sempena Hari
Pekerja. Dari segi luaran, Mohd Afzanizam berkata data Keluaran Dalam Negara Kasar
(KDNK) suku pertama 2020 Amerika Syarikat (AS) adalah lebih teruk berbanding
jangkaan, menunjukkan ekonomi itu menguncup 4.8 peratus. Indeks Pembuatan oleh Institut Pengurusan Bekalan (ISM) AS susut kepada
41.5 pada April (Mac: 49.1), dengan subindeks pesanan baharu menjunam kepada
27.1  daripada 42.2 pada Mac. Pada 29 April, Jawatankuasa Pasaran Terbuka Rizab Persekutuan AS
mengeluarkan kenyataan yang melegakan pasaran bahawa ia akan terus menyokong
ekonomi sehingga pemulihan jelas menyakinkan. Bagi minggu depan, Mohd Afzanizam berkata pasaran akan mengikuti keputusan
Jawatankuasa Dasar Monetari Bank Negara Malaysia mengenai kadar dasar semalaman
(OPR). “Kami yakin majoriti ahli ekonomi menjangkakan OPR dikurangkan sebanyak 25
hingga 50 mata asas dalam mesyuarat itu nanti. “Data mengenai eksport China bagi April juga akan dikeluarkan. Ini akan
turut memberi lebih banyak petunjuk mengenai sejauh mana pemulihan ekonomi
China selepas eksportnya susut pada kadar lebih perlahan iaitu 6.6 peratus
tahun ke tahun pada Mac daripada  -17.6
peratus pada bulan sebelum itu,” katanya. Harga minyak mentah meningkat lebih tinggi pada minggu ini dan data
terkini, seperti pengurangan pengeluaran minyak mentah AS kepada 12.1 juta tong
sehari (mbpd) bagi minggu berakhir 24 April daripada 13 mbpd pada penghujung
Mac, telah menyokong pasaran. “Justeru, FBM KLCI diunjurkan bergerak di sekitar 1,400 mata minggu depan
memandangkan pelabur menunggu lebih banyak bukti peningkatan seterusnya dalam
keadaan ekonomi global,” katanya. Sementara itu, Ketua Pakar Strategi Pasaran Global, AxiCorp, Stephen Innes
berkata FTSE KLCI menunjukkan peningkatan semula yang baik apabila menokok dua
peratus pada minggu ini manakala ringgit pula melonjak 1.3 peratus didorong
kenaikan harga minyak mentah dan kelemahan dolar AS di seluruh papan. Bagaimanapun, beliau mengingatkan bahawa tidak semuanya melegakan, kerana
‘awan’ perang perdagangan kembali menyelubungi horizon. Ini kerana pihak yang menyokong dasar agresif di pentadbiran AS meletakkan
China bagi dipersalahkan, dengan mendakwa makmal Wuhan menyebarkan wabak
Covid-19 selain mengancam untuk bertindak balas secara perdagangan. “Pasaran semasa adalah pemfaktoran dalam dunia yang berkurangan sifat
globalnya selama fasa awal pemulihan pasca pandemik ini, memandangkan
ekonomi-ekonomi sedang melakukan internalisasi namun ‘penyalaan’ semula ‘api’
dorman perang perdagangan AS-China akan mencetuskan akibat buruk bagi
pengeksport Asia, termasuk Malaysia,” katanya. Beliau berkata bagi jangka pendek, harga minyak mentah akan menjadi penentu
kepada aliran masuk dana sekiranya harga komoditi itu terus meningkat. “Bagaimanapun pelabur akan menjadi lebih berhati-hati sekiranya ‘gendang’
perang perdagangan mula ‘dimainkan’ sekali lagi,” katanya. – Bernama 
See author's posts
